Казка пра зязюлю  
(казка)  
*Васіль Вітка*

За лазовым пералазам

Загуменнага завулачка,

На аселіцы за вязам

Лён пасеяла зязюлечка.

Ні часіны не згуляла,

Рупілася, даглядала,

А паспеў лянок — парвала,

У снапочкі павязала.

Паглядзела на снапочкі

I заплакала зязюля:

— Дзе мае сыны і дочкі,

Для каго мне шыць кашулі?

Зарыдала, закувала…

I пайшлі скрозь пагалоскі:

Не раса на поле пала,

А зязюльчыныя слёзкі.

I цяпер яна кукуе,

Адзіноту праклінае.

Хто сівую пашкадуе,

Сіраце паспачувае?

За лазовым пералазам

Болей я не быў ні разу,

Ды не мог забыць ні разачку

Даўнюю, старую казачку.

Завязаўся горкі вузел

Там у полі, ў лесе, ў лузе.

А хто зможа і развяжа —

Казку новую раскажа.